Vietimme Orsolan asunnossa 10 yötä keskellä paahteista heinäkuista Venetsiaa. Ensinnäkin pitää sanoa että ilmastointi oli loistava ja toimiva. Kummassakin makkarissa oli tehokas ilmastointi, samoin olohuoneessa. Lisäksi talossa on hissi (portaat myös), joka vie 4. kerrokseen jossa tämä upea asunto sijaitsee.

Asunto itsessään on aivan mahtava. Kuvat vastaavat hyvin asuntoa mutta niitä voisi olla enemmän, tästä asunnosta saisi vaikka kuinka upeita kuvia. Lisäksi kuvissa ei ole mukana toista terassia joka on aivan Venetsian kattojen päällä. Alemmalla terassilla tuli vietettyä paljon aikaa iltaisin, aamuisin ja päivisin se oli aivan liian kuuma paikka. Aurinko paistaa läpi päivän terassille.

Asunto on 250 neliötä, on astianpesukone ja pyykinpesukone. Mikroa ei ole mutta mitä sillä Italiassa tekisikään. Toisin kuin infossa sanotaan, talossa on DVD soitin. Orsolakaan ei tätä tienny eli soitin on osa TV-vastaanotinta. Lisäksi talossa on hyvin soiva flyygeli, oma kirjasto, satojen cd-levyjen klassisen musiikin kokeilma ja kaikkialla perintöesineitä.

Kummassakin makuuhuoneessa on tilava kylpyhuone ja amme. Tosin toisen kylpyhuoneen ammeeseen tuli vain kuumaa vettä. Lisäksi tyypilliseen Etelä-Eurooppalaiseen tapaan wc-pönttöjen putket vetävät todella huonosti. Asunnon sijainti on täydellinen sekin. Rialtolta on 5 minuutin matka ja lähin vaporetto sijaitsee 2-3 min matkan päällä. Itse palatsi Albrizzi on rauhallisella piazzalla, lähellä on niin turistikauppoja kuin aitoja italialaisia ravintoloita. Ja mikä parasta, supermarketti Coop on alle 5 min matkan päässä, asia mikä ei Venetsiassa ole itsestäänselvyys.

Orsola oli fantastinen emäntä. Neuvoi ottamaan yksityisen venetaksin kentältä joka toi meidät alle puolessa tunnissa San Silvestron asemalle jossa Orsola oli vastassa. Itse asunnossa oli pullo proseccoa jääkaapissa hyvin jäädytettynä, maitoa, biscotteja ja hedelmäkori pöydällä. Siivooja kävi kerran viikossa sovittuna aikana paikalla.

Kun seuraavan kerran tulemme Venetsiaan, otamme varmasti tämän asunnon! Ajankohta on kuitenkin eri eli heinäkuussa Venetsiassa on liian kuuma ja liikaa turisteja.